RAPPORT TA’ EVALWAZZJONI MILL-KUMMISSJONI LILL-PARLAMENT EWROPEW U LILL-KUNSILL Rapport ta’ evalwazzjoni interim tal-Programm dwar il-Ġustizzja Kriminali /* COM/2011/0255 finali */





[pic] | IL-KUMMISSJONI EWROPEA | Brussel 11.5.2011 KUMM(2011) 255 finali RAPPORT TA’ EVALWAZZJONI MILL-KUMMISSJONI LILL-PARLAMENT EWROPEW U LILL-KUNSILL Rapport ta’ evalwazzjoni interim tal-Programm dwar il-Ġustizzja Kriminali WERREJ 1. DAĦLA 3 1.1. IS-SUĠĠETT TAR-RAPPORT 3 1.2. ĦARSA GLOBALI 3 1.3. SFOND 5 1.4. IS-SITWAZZJONI ATTWALI 5 2. Implimentazzjoni tal-Programm 5 2.1. INIZJATTIVI TAL-KUMMISSJONI (AKKWISTI) 5 2.2. L-GĦOTJIET (SEJĦA GĦALL-PROPOSTI) 6 2.2.1. -GĦOTJIET GĦALL-AZZJONI - SEJĦA ĠENERALI 6 2.2.2. GĦOTJIET GĦALL-AZZJONI - SEJĦA SPEĊIFIKA 8 2.2.3. GĦOTJIET OPERATTIVI 8 2.2.4. GĦOTJIET GĦALL-AZZJONI- FTEHIM QAFAS TA’ PARTENARIAT 9 2.2.5. GĦOTJIET GĦALL-ENTITAJIET F’SITWAZZJONI TA’ MONOPOLJU 9 3. RIŻULTATI TAL-EVALWAZZJONI 10 3.1. RILEVANZA 10 3.2. L-EFFIKAĊJA 11 3.3. Sa fejn intlaħqu l-għanijiet tal-programm? 11 3.4. EFFIĊJENZA - KOST-EFFETTIVITÀ 11 3.5. SOSTENIBBILTÀ U IMPATT 12 3.6. KOERENZA 12 3.7. IL-VALUR MIŻJUD EWROPEW 13 4. KONKLUŻJONIJIET 13 4.1. DEFINIZZJONI TAL-PRIJORITAJIET 14 4.2. IL-VALUR MIŻJUD EWROPEW 14 4.3. SIMPLIFIKAZZJONI TAL-PROĊEDURI 14 4.4. PUBBLIĊITÀ U VIŻIBBILTÀ TAL-PROGRAMM 15 DAĦLA IS-SUĠĠETT TAR-RAPPORT Fit-12 ta’ Frar 2007[1], il-Kunsill adotta d-Deċiżjoni 2007/126/ĠAI li tistabbilixxi, għall-perjodu 2007-2013, il-programm speċifiku “Ġustizzja Kriminali” bħala parti mill-programm ġenerali dwar id-"Drittijiet Fundamentali u l-Ġustizzja” għall-perjodu 2007-2013. L-Artikolu 16(b) ta’ din id-Deċiżjoni jistipula li, sa mhux aktar tard mill-31 ta' Marzu 2011, il-Kummissjoni tippreżenta rapport ta’ evalwazzjoni interim lill-Parlament Ewropew u lill-Kunsill dwar ir-riżultati miksuba u dwar l-aspetti kwalitattivi u kwantitattivi tal-implimentazzjoni tal-programm. Dan ir-rapport se jservi ta’ bażi għat-tħejjija ta’ komunikazzjoni dwar it-tkomplija tal-programm mhux iktar tard mit-30 ta' Awissu 2012 hekk kif stipulat fl-istess Artikolu, paragrafu (c). Ir-rapport ta’ evalwazzjoni interim ikkonċernat jipprovdi ħarsa lejn ir-riżultati miskuba sa issa u jippreżenta l-aspetti kwalitattivi u kwantitattivi tal-implimentazzjoni tiegħu. L-evalwazzjoni saret mis-servizzi tal-Kummissjoni. B’dan il-mod il-Kummissjoni analizzat il-punti sodi u l-punti dgħajfa tal-programm billi ppruvat twieġeb għall-mistoqsijiet li ġejjin: (1) Kif tista’ titjieb l-implimentazzjoni tal-programm fil-bqija tal-perjodu? (2) Kif jista’ jitjieb id-disinn tal-programm fid-dawl tal-ħolqien tal-programm jew programmi sussegwenti? B’mod partikolari, l-evalwazzjoni ffokat fuq (a) ir-relevanza tal-programm, billi evalwat f’liema miżuri l-għanijiet tal-programm jikkorrispondu għall-ħtiġijiet li jissodisfaw u għall-problemi li għandhom jiġu riżolti; (b) l-effikaċja tal-programm, billi jsir magħruf safejn intlaħqu l-għanijiet tal-programm; (c) l-effiċjenza bil-verifika dwar jekk ir-riżultati nkisbux b’kost raġonevoli? ĦARSA GLOBALI Il-programm Ġustizzja Kriminali għandhu l-għan li jikkontribwixxi għall-konsolidazzjoni taż-żona ta’ libertà, sigurtà u ġustizzja fl-Unjoni Ewropea, bit-tisħiħ tal-kooperazzjoni ġudizzjarja fil-qasam kriminali, abbażi tal-prinċipju tar-rikonoxximent reċiproku. Huwa għandu l-erba għanijiet ġenerali li ġejjin: 1. li jippromwovi l-kooperazzjoni ġudizzjarja bl-għan li jikkontribwixxi għall-ħolqien ta’ żona Ewropea ġenwina tal-ġustizzja fil-qasam kriminali, ibbażata fuq rikonoxximent u fiduċja reċiproċi; 2. li jiffavorixxi, safejn huwa meħtieġ għat-titjib ta’ din il-kooperazzjoni, il-kompatibbiltà tar-regoli applikabbli fl-Istati Membri, jiffavorixxi l-eliminazzjoni tal-ostakli legali eżistenti li jfixklu l-ħidma tajba tal-kooperazzjoni ġudizzjarja, sabiex tissaħħaħ il-koordinazzjoni tal-inkjetsi, u biex titjieb il-kompatibbiltà bejn is-sistemi ġudizzjarji eżistenti tal-Istati Membri u l-Unjoni Ewropea, bil-għan li jingħata s-segwitu xieraq għall-inkjesti li jsiru mill-awtoritajiet ta’ infurzar tal-Istati Membri; 3. itejjeb il-kuntatti u l-iskambju tal-informazzjoni u tal-aħjar prattiki bejn l-awtoritajiet ġudizzjarji u amministrattivi u l-professjonijiet ġuridiċi (avukati u partijiet oħra fis-settur ġudizzjarju) u l-promozzjoni tat-taħriġ tal-membri tal-ġudikatura, sabiex tikber il-fiduċja reċiproka; 4. itejjeb ulterjorment il-fiduċja reċiproka bil-ħsieb li jiżgura r-rispett tad-drittijiet tal-vittmi u tal-akkużati. Sabiex jintlaħqu dawn l-għanijiet, il-programm se jimplementa erba’ tipi differenti ta’ attivitajiet: - azzjonijiet speċifiċi li jitwettqu fuq l-inizjattiva tal-Kummissjoni, li se jkunu s-suġġett ta’ akkwisti u li jkopru, b’mod partikolari, studji u ħidmiet ta’ riċerka kif ukoll l-elaborazzjoni u t-twettiq ta' proġetti speċifiċi fil-qasam tal-informatika għall-faċilitazzjoni tal-iskambju u t-tixrid tal-informazzjoni, - għotjiet ( għotjiet għall-azzjoni ) ta’ proġetti transnazzjonali speċifiċi li jinteressaw lill-Unjoni Ewropea kollha, ippreżentati minn imsieħba li jassoċjaw b’mod obbligatorju mill-inqas żewġ Stati Membri jew mill-inqas Stat Membru wieħed u pajjiż kandidat jew aderenti u/jew proġetti nazzjonali fi ħdan l-Istati Membri taħt ċerti kundizzjonijiet, - għotjiet ( għotjiet operattivi ) ta’ appoġġ għall-attivitajiet ta’ organizzazzjonijiet mhux governattivi jew entitajiet oħra li għandhom l-istess għanijiet ta’ interess ġenerali Ewropew fil-qasam tal-Ġustizzja Kriminali, - għotja operattiva għall-kofinanzjament tan-nefqiet marbuta mal-programm ta’ ħidma permaneneti tan-Netwerk Ewropew tat-Taħriġ Ġudizzjarju, inkarigat mit-taħriġ tal-imħallfin, Il-baġit totali previst għan-nefqiet operazzjonali tal-programm “Ġustizzja Kriminali” għall-perjodu 2007-2013 jammonta għal EUR 196,85 miljun. L-ammont huwa ekwivalenti għas-somma tal-baġits annwali previsti mill-2007 sal-2011 u għall-ammonti mniżżla fl-ipprogrammar finanzjarju għall-2012 u l-2013. Il-parti l-kbira tal-appoġġ finanzjarju jingħata għall-għotjiet għall-azzjoni u għall-għotjiet inġenerali. Il-perċentwali ddedikata għall-għotjiet ivarja minn 95 sa 75% fuq ħames snin. B’dan il-mod, ġie ssodisfat ir-rekwiżit li jinsab fl-att bażiku dwar ir-rata minima ta’ 65% li għandha tiġi allokata għall-għotjiet. SFOND Il-programm ta’ Ġustizzja Kriminali (akronimu PĠK) huwa l-kontinwazzjoni tal-programm qafas li dwar il-kooperazzjoni tal-pulizija u ġudizzjarja f'materji kriminali (AGIS[2]), għall-perjodu 2003 sa 2007, adottat fit-22 ta’ Lulju 2002 mill-Kunsill Ewropew. Fl-2005, il-Kummissjoni pproponiet il-ħolqien ta' programm qafas ġdid[3] intitolat "Drittijiet fundamentali u Ġustizzja", mogħni b'erba' għanijiet speċifiċi fosthom il-promozzjoni tal-kooperazzjoni ġudizzjarja sabiex jikkontribwixxi għall-ħolqien ta’ żona reali ta' ġustizzja fil-qasam kriminali. Dan kien is-segwitu loġiku tal-programm tal-Aja (Novembru 2004) li jenfasizza, fost l-oħrajn, li l-ħolqien ta' Ewropa taċ-ċittadini jinvolvi wkoll it-twaqqif ta' żona Ewropea ta' Ġustizzja bbażata fuq il-prinċipju tar-rikonoxximent reċiproku fejn il-fruntieri bejn il-pajjiżi ma jkunux ostaklu għaż-żamma tal-proċeduri ġudizzjari u għall-infurzar tad-deċiżjonijiet. Il-programm ta’ Ġustizzja Kriminali kellu wkoll jippermetti l-implimentazzjoni ta’ sistema kompjuterizzata ta’ skambju ta’ informazzjoni dwar il-kondotti. Il-baġit previst għall-Ġustizzja Kriminali kien jirrappreżenta l-parti l-aktar sostanzjali tal-programm-qafas, jiġifieri 36%. IS-SITWAZZJONI ATTWALI Il-programm qafas adottat fl-2007 tfassal skont id-dispożizzjonijiet tat-trattati fis-seħħ f'dak il-mument iżda l-istruttura ġiet maħluqa b'mod li tippermetti tranżizzjoni mingħajr xkiel għall-arkitettura istituzzjonali ġdida bid-dħul fis-seħħ tat-Trattat ta’ Lisbona fl-1 ta’ Diċembru 2009. B’dan il-mod, il-bażi legali tal-programm speċifiku tal-Ġustizzja Kriminali tinkludi l-Artikolu 12(1) dwar il-komplementarità li jistipula r-riċerka ta' sinerġiji u ta' komplimentarità ma' strumenti oħra tal-Unjoni, b'mod partikolari dawk li jirrigwardaw il-programm speċifiku tal-Ġustizzja Ċivili u l-programmi ġenerali “Sigurtà u Protezzjoni tal-Libertatjiet" u "Solidarjetà u Ġestjoni tal-Flussi Migratorji". - Mill-2007 sal-2010, tnedew 14-il sejħa għall-proposti għall-programm li minnhom 11 ġew konklużi permezz ta’ deċiżjoni ta’ attribuzzjoni segwiti mill-iffirmar tal-konvenzjonijiet. Dawn jirrigwardaw is-sejħiet tas-snin 2007, 2008 u 2009[4]. Għas-sena 2010, il-proċedura tas-sejħiet għadha għaddejja u mhijiex se tkun inkluża f’dan ir-rapport. IMPLIMENTAZZJONI TAL-PROGRAMM INIZJATTIVI TAL-KUMMISSJONI (AKKWISTI ) Il-programm annwali ta’ ħidma jippreżenta deskrizzjoni tal-azzjonijiet għall-inizjattiva tal-Kummissjoni li għandhom jiġu ffinanzjati mill-baġit annwali. Dan ikopri suġġetti varji, bħal studji, ħidmiet ta’ riċerka, il-ħolqien ta’ sistema ewropea komuni ta’ informazzjoni dwar kondotti, konferenzi u laqgħat tal-esperti, attivitajiet ta’ analiżi, ta’ segwitu u ta' evalwazzjoni. Mill-2007 sal-2010, il-Kummissjoni ffinanzjat b’mod partikolari dawn l-azzjonijiet segwenti: - L-iżvilupp tal-portal Ewropew Ġustizzja elettronika, ta’ kampanji ta’ informazzjoni dwar il-portal u ta’ studji ta' fattibbiltà relatati mal-Ġustizzja elettronika Ewropea. - L-organizzazzjoni (fil-qafas tal-Forum dwar il-ġustizzja) tal-premju “Miżien tal-Kristall”. Dan il-premju jingħata b’mod konġunt mill-Kummissjoni Ewropea u mill-Kunsill tal-Ewropa sabiex jiġu identifikati u promossi l-prattiki innovattivi u effikaċji fil-qasam ta’ organizzazzjoni fil-qrati jew l-implimentazzjoni tal-proċeduri ġudizzjarji fil-qrati u t-tribunali. - L-organizzazzjoni u laqgħat regolari tal-Forum dwar il-Ġustizzja[5] li nħoloq fl-2008 biex jipprovdi mekkaniżmu ta’ konsultazzjoni għall-atturi kkonċernati dwar il-politiki u l-prattiki tal-UE fil-qasam tal-ġustizzja, għall-promozzjoni tal-aħjar prattiki u biex tiżdied il-fiduċja u l-komprensjoni reċiproka bejn il-prattikanti tal-liġi tal-Unjoni Ewropea. - Studji u l-ħolqien ta’ għodod tal-informatika bil-għan li ssir l-interkonnessjoni fil-livell Ewropew tal-kondotti u tal-iskambju ta’ informazzjoni dwar is-sentenzi preċedenti bejn l-awtoritajiet ġudizzjarji, inkluż l-appoġġ għall-iżvilupp ta' softwer fl-Istati Membri, għall-iżvilupp ta' softwer ta' interkonnessjoni (applikazzjoni ta' referenza komuni), kif ukoll appoġġ intra-muros għall-Kummissjoni. Dan ikopri wkoll il-preparativi kollha għall-implimentazzjoni tal-ECRIS fl-2012. Studji u seminars oħra dwar is-suġġetti ta’ attwalità fil-qasam kriminali kienu s-suġġett ta’ kuntratti mill-2007 sal-2010. B’kollox, ġew iffirmati 64 kuntratt għal ammont totali ta’ EUR 8,3 miljun meta mqabbel ma’ baġit previst ta’ EUR 13,8 miljun, li jirrappreżenta rata ta’ utilizzazzjoni ta’ 60% tal-ammonti previsti. L-GĦOTJIET (SEJĦA GĦALL-PROPOSTI) -GĦOTJIET GĦALL-AZZJONI - SEJĦA ĠENERALI Mill-2008 sal-2010, medja annwali ta’ 31 proġett kienu s-suġġett ta’ ftehim ta’ għotjiet jiġifieri 94 fuq tliet snin. Ir-rata globali tal-utilizzazzjoni tal-baġit laħaq 81,42% fuq il-perjodu ta’ tliet snin, li huwa pjuttost sodisfaċenti għal programm relattivament ġdid f’qasam li fih l-Istati Membri huma pjuttost kawti. Il-medja annwali tal-ammonti li ngħataw tvarja minn EUR 170 000 sa EUR 260 000. Terz tal-proġetti ngħataw finanzjament b’valur ta’ inqas minn EUR 100 000. L-azzjonijiet idumu medja ta' bejn 18 u 24 xahar. 85% tal-proġetti tal-2008 huma magħluqa u l-bqija jiskadu fl-2011. Għall-2009, dan il-perċentwal huwa ta’ 55%. - SKONT IL-PRIJORITÀ It-tabella t'hawn taħt hija organizzata skont il-prijorità. Din turi konċentrazzjoni netta tal-finanzjament fil-prijorità li tirrigwarda l-kooperazzjoni u l-iskambju tal-prattiki tajba b’63%. Madankollu, dan ma jirriflettix kompletament ir-realtà minħabba li, għat-taħriġ ġudizzjarju, għandhom jiżdiedu l-ammonti li ngħataw lin-Netwerk Ewropew tat-Taħriġ Ġudizzjarju (diskussi hawn taħt) li kull sena jingħata finanzjament ta’ EUR 800 000 li jikkontribwixxi 23% għall-parteċipazzjoni tal-finanzjament tat-taħriġ ġudizzjarju fit-total tal-programm. Prijoritajiet – Sena tal-impenn | |2008 | |2009 | |2010 | |Totali |% | | |Nb |l-ammont |Nb |l-ammont |Nb |l-ammont |Nb |l-ammont | | |Taħriġ ġudizzjarju |7 |1.488.060 |3 |307.554 |7 |821.574 |17 |2.617.188 |13,59 | |Skambju ta’ prattiċi tajba/ kooperazzjoni fil-qasam kriminali |25 |4.722.286 |19 |4.225.843 |20 |3.259.102 |64 |12.207.231 |63,38 | |Appoġġ għall-vittmi |5 |1.093.185 |2 |599.962 |3 |794.363 |10 |2.487.510 |12,91 | |Skambju ta’ informazzjoni | | |1 |1.376.364 |2 |573.395 |3 |1.949.760 |10,12 | |totali |37 |7.303.531 |25 |6.509.724 |32 |5.448.434 |94 |19.261.689 | | |Baġit | |8.000.000 | |6.800.000 | |8.900.000 | |23.700.000 | | | - SKONT IT-TIP TA’ BENEFIĊJARJI Il-Ministeri tal-Ġustizzja tal-Istati Membri u d-Dipartimenti Universitarji ta’ Riċerka huma l-benefiċjarji ewlenin tal-proġetti ffinanzjati (83% tat-total). Madankollu, l-NĠOs jirrappreżentaw 30% bħala medja tat-total tal-finanzjamenti mogħtija fil-qafas tas-sejħiet għall-proġett għall-azzjoni u għall-proġetti operattivi. - DISTRIBUZZJONI ĠEOGRAFIKA - Matul il-perjodu studjat, tressqu 160 proġett filwaqt li ġew aċċettati 94 proġett, li hija perċentwali kemxejn baxxa (60%). - Sitt Stati Membri ma ppreżentaw l-ebda proġett. Dawn huma Ċipru, id-Danimarka, l-Irlanda, il-Litwanja, is-Slovakkja u l-Isvezja. Evalwazzjoni dettaljata għandha tippermetti li jiġu determinati r-raġunijiet ta’ dan in-nuqqas ta’ interess. - Minkejja xi tentattivi, ħames Stati Membri qatt ma kisbu finanzjament (il-Finlandja, il-Greċja, il-Lussemburgu u l-Polonja). Sitt Stati Membri huma partikolarment attivi u ppreżentaw 64% tat-total tal-proposti, u kisbu 68 tal-proġetti finanzjarji. Dawn huma, f’ordni dixxendenti: Spanja, ir-Renju Unit, l-Italja, il-Ġermanja, il-Belġju u l-Pajjiżi l-Baxxi. In-numru ta' proġetti ppreżentati u ta' proġetti attribwiti baqa' pjuttost stabbli fuq il-perjodu ta' tliet snin. GĦOTJIET GĦALL-AZZJONI - SEJĦA SPEĊIFIKA Matul il-perjodu 2008 - 2010 il-programm appoġġja l-implimentazzjoni ta’ proġetti speċifiċi relatati mal-interkonnessjoni tal-kondotti nazzjonali fl-Unjoni Ewropea. L-għotjiet għal proġett marbut mas-sejħa speċifika Ġustizzja elettronika mniedi fl-2010 mhux se jkunu evalwati hawnhekk minħabba li bdew biss fl-2011. It-titjib tal-mekkaniżmi ta’ trażmissjoni tal-informazzjoni ġudizzjarja dwar is-sentenzi fl-Unjoni Ewropea jwassal għall-iskambju ta’ din l-informazzjoni bejn l-Istati Membri, fl-iqsar żmien possibbli. Dan isir l-iktar permezz tal-ħolqien ta’ sistema ta’ informazzjoni kkompjuterizzata. Mill-2008 sal-2010, il-baġit iddedikat għall-kofinanzjamenti f'dan il-qasam speċifiku kien jammonta għal EUR 32 miljun u kellu l-għan li jtejjeb sew il-kondotti nazzjonali sabiex jiġi ffaċilitat l-iskambju b'mezzi elettroniċi mal-kondotti ta' Stati Membri oħra. Huma biss l-awtoritajiet nazzjonali maħtura skont l-Artikolu 1 tad-Deċiżjoni 2005/876/ĠAI tal-Kunsill tal-21 ta’ Novembru 2005 dwar l-iskambju ta’ informazzjoni estratta mill-kondotti[6] huma awtorizzati jippreżentaw proġetti taħt il-prijorità "Interkonnessjoni tal-Kondotti". Matul il-perjodu 2007-2009, 22% tal-ammonti ddedikati għall-kondotti ma setgħux jiġu użati, jiġifieri ammont ta’ EUR 7 miljuni fuq tliet snin li ma kienx ta’ benefiċċju għall-ġustizzja kriminali. Uħud mill-Istati Membri ma ppreżentaw l-ebda proġett f’dan il-qasam. Dawn huma l-Belġju, il-Bulgarija u d-Danimarka, filwaqt li 52% tal-finanzjamenti ngħataw lil ħames Stati Membri: l-Awstrija, il-Litwanja, ir-Rumanija, ir-Renju Unit u l-Ungerija. Mill-2010 din il-prijorità ġiet magħquda mas-sejħa ġenerali u għalhekk m’għadhiex parti minn sejħa speċifika. GĦOTJIET OPERATTIVI Bil-kuntrarju tal-għotjiet għall-azzjoni, li l-għan tagħhom huwa l-kofinanzjament tal-azzjonijiet maħsuba għall-promozzjoni tat-twettiq ta’ għan li jaqa' fl-ambitu ta' politika tal-Unjoni Ewropea, l-għotjiet operattivi għandhom l-għan li jikkofinanzjaw il-ħidma ta' entitajiet jew ta' netwerk li għandu għan ta' interess ġenerali Ewropew jew għan li jaqa' fl-ambitu ta' politika tal-Unjoni Ewropea, bl-idea sottostanti li l-Kummissjoni tiffinanzja l-ħolqien ta’ netwerks Ewropej li jaħdmu għall-promozzjoni tal-politiki tal-Unjoni Ewropea. L-għotja operattiva tingħata għall-appoġġ tal-eżistenza u l-ħidma ta’ entità fuq perjodu ekwivalenti sena finanzjarja tiegħu bħala skambju għall-inklużjoni ta’ dik l-entità f’ċerti attivitajiet fil-programm annwali tagħha. - L-esperjenza bejn l-2007 u l-2010 turi li dan it-tip ta’ finanzjament ma qajjimx l-interess mistenni fost il-pubbliku mmirat. Minkejja tliet sejħiet għall-proġetti Ewropej, setgħu jiġu ffinanzjati biss 18-il entità u ġew impenjati biss 51% tal-fondi previsti. - Ta' spiss huma l-istess organizzazzjonijiet li jippreżentaw ruħhom u jiksbu finanzjamenti konsekuttivi filwaqt li l-preżenza ta’ benefiċjarji ġodda hija pjuttost dgħajfa. Fid-dawl ta’ dan l-għan ta’ appoġġ għall-ħolqien ta' organizzazzjonijiet s’issa għadu ma ntlaħaqx. - Ir-rati baxxi ta’ parteċipazzjoni u ta’ suċċess huma marbuta mad-diffikultà li tintwera dimensjoni Ewropea reali għall-organizzazzjonijiet li jipparteċipaw. GĦOTJIET GĦALL-AZZJONI- FTEHIM QAFAS TA’ PARTENARIAT Sabiex jiġu implimentati ċerti oqsma prijoritarji tal-programm “Ġustizzja Kriminali”, is-servizzi tal-Kummissjoni ddeċidew fl-2007 li jirrikorru għal ftehimiet-qafas ta' sħubija konklużi mal-atturi ewlenin tas-settur tat-taħriġ ġudizzjarju, interessati f'kollaborazzjoni regolari mal-istituzzjoni fl-oqsma magħżula, bil-għan li jiġi stabbilit qafas ta' kooperazzjoni fuq terminu twil. Dawn is-sħubiji jfissru li jeżisti interess reċiproku u għanijiet komuni bejn il-Kummissjoni u l-imsieħba kif ukoll azzjonijiet definiti u maqbula b’mod regolari u stabbli, b’netwerk li jiġbor ċertu għadd ta’ benefiċjarji. Meta ħarġet is-sejħa għall-proġetti, ġew iffirmati ftehimiet qafas ta' sħubija mal-Akkademja tal-Liġi Ewropea (ERA), in-Netwerk Ewropew tat-Taħriġ Ġudizzjarjau (EJTN) u l-Istitut Ewropew ta’ Amministrazzjoni Pubblika (EIPA). Dawn il-ftehimiet jiskadu f’Lulju 2011. Mill-2007 sal-2009, kien previst li, taħt il-ftehimiet qafas ta’ sħubija, jingħata ammont massimu ta’ EUR 8,9 miljun. Fir-realtà, it-total impenjat ma qabiżx 2 miljuni. - Il-proċedura ta’ sħubija ma tagħtix valur miżjud meta mqabbla mas-sejħiet għall-proposti ġenerali. Lanqas ippermettiet it-twaqqif ta’ netwerk ta’ atturi ewlenin li magħhom il-Kummissjoni setgħet ikollha relazzjonijiet regolari u stabbli għall-implimentazzjoni effiċjenti tat-taħriġ ġudizzjarju. S’issa, it-taħriġ ġudizzjarju huwa s-suġġett ta’ evalwazzjoni speċifika li għandha tippermetti li jiġi determinat liema strumenti u mezzi ta' finanzjament huma l-iktar xierqa. GĦOTJIET GĦALL-ENTITAJIET F’SITWAZZJONI TA’ MONOPOLJU Fid-dawl tal-esperjenza miksuba mill-Programm ta’ Skambju indirizzat għall-imħallfin fl-2004, l-2005 (proġett pilota) u l-2006 (azzjoni ta’ tħejjija) kif ukoll il-kollaborazzjoni man-Netwerk Ewropew tat-Taħriġ Ġudizzjarju (EJTN), li sa dak iż-żmien kienet tieħu ħsieb l-organizzazzjoni tal-iskambji u l-laqgħat fost l-istabbilimenti ta' taħriġ tal-imħallfin, il-Kunsill iddeċieda li jinkludi lill-EJTN fl-att bażiku tal-programm ta' Ġustizzja Kriminali. Skont l-Artikolu 4(d), għotja ta’ finanzjament tista’ tiġi attribwita għall-kofinanzjament tan-nefqiet marbuti mal-programm ta’ ħidma permanenti tan-Netwerk Ewropew tat-Taħriġ Ġudizzjarju. L-EJTN, li twaqqfet fl-2000, hija organizzazzjoni internazzjonali mingħajr skop ta’qligħ skont il-liġi Belġjana u li tiġbor il-parti l-kbira ta’ istituzzjonijiet Ewropej ta' taħriġ ġudizjarju tal-imħallfin u l-prosekuturi. S’issa, l-EJTN tiġbor l-awtoritajiet inkarigati mit-taħriġ ġudizzjarju fis-27 Stat Membru. L-għotja tingħata fuq talba ta’ għotja mill-EJTN u wara verifika li l-organizzazzjoni tissodisfa l-kriterji ta' esklużjoni u li l-proposta hija konformi mal-għan tat-taħriġ ġudizzjarju segwit mill-programm "Ġustizzja Kriminali". L-għotja tiġi formalizzata bil-firma ta' ftehim tal-għotja. Il-karatteristiċi tal-programmi ta’ skambju huma doppji - skambji ta’ imħallfin immirati għall-approfondiment tal-għarfien reċiproku tal-prattiċi ġudizzjarji u s-sens ta' appartenenza f'żona ġudizzjarja komuni. Mill-2007 sal-2010, l-EJTN irċieva total ta' EUR 7 152 071,31 fuq ammont massimu previst fil-baġit annwali ta' EUR 9,5 miljuni jiġifieri 75% tal-fondi allokati. Mill-2007 ‘l hawn, ibbenefikaw 667 imħallfin u prosekuturi mill-programmi ta’ skambju fuq terminu qasir jew twil. RIŻULTATI TAL-EVALWAZZJONI RILEVANZA Sa fejn l-għanijiet tal-programm iwieġbu għall-ħtiġijiet li għandhom jiġu sodisfatti u għall-problemi li għandhom jiġu riżolti? L-evalwazzjoni interim tiżvela li l-programm ikkontribwixxa għall-ħolqien u għat-tisħiħ taż-Żona ta’ Libertà, Sigurtà u Ġustizzja Ewropea billi ppromwova l-kooperazzjoni konkreta fil-qasam tal-ġustizzja kriminali abbażi tar-rikonoxximent reċiproku. L-attivitajiet iffinanzjati jiffavorixxu l-iskambji sistematiċi ta’ informazzjoni permezz ta’ mezzi elettroniċi, isaħħu t-taħriġ ġudizzjarju transkonfinali għall-professjonisti fis-settur kriminali, iħeġġu t-tixrid tal-prattiki tajba bejn l-Istati Membri u jippromwovu l-appoġġ għall-vittmi. In-numru ta’ talbiet għall-finanzjament għall-azzjoni dejjem qed jiżdied, u dan ifisser li hemm interess dejjem jiżdied għall-programm li ċertament ma laħaqx id-daqs ideali tiegħu. Fil-fatt, ċerti pajjiżi ftit li xejn huma rappreżentati u joffru potenzjal ta’ żvilupp importanti. Għad iridu jsiru sforzi ta’ promozzjoni tal-programm u twaqqif ta’ għodod ta’ għajnuna għat-titjib tal-kwalità tal-proposti. F’April 2010, ġiet organizzata laqgħa ta' informazzjoni li fiha pparteċipaw madwar 100 parteċipant. Wara tliet snin ta’ implimentazzjoni l-għotjiet operattivi u l-ftehimiet ta’ sħubija ma kellhomx is-suċċess mistenni, li jfisser li r-relevanza u l-adegwatezza tagħhom għall-għanijiet previsti huma dubjużi. Fil-każ tal-għotjiet operattivi, dan huwa minħabba l-fatt li, b’differenza tal-għotjiet għall-azzjoni, li jservu biex jikkofinanzjaw azzjoni speċifika fuq żmien definit u b'baġit speċifiku għal din l-azzjoni indipendentement mill-attivitajiet l-oħra tal-entità li titlob l-għotja, l-għotja operattiva tiffinanzja l-ispejjeż operattivi tal-entità. Mil-lat finanzjarju, huwa għalhekk indispensabbli, għall-finijiet ta’ segwitu u ta’ kontroll ta’ dawn iż-żewġ operazzjonijiet li ngħataw għotja b’mod separat (programm ta’ ħidma fuq naħa waħda, azzjoni fuq in-naħa l-oħra), li l-entità tkun mogħnija minn għodod ta’ ġestjoni u ta’ kompatibbiltà li jippermettulha li tmexxi sitwazzjoni ta’ dan it-tip b’mod fattibbli u li jista’ jiġi kkontrollat faċilment; l-ispejjeż appoġġjati mill-benefiċjarju matul l-implimentazzjoni tal-attivitajiet diversi fil-fatt ikollhom isiru skont id-destinazzjoni tagħhom, jiġifieri jew il-baġit għat-tħaddim, jew il-baġit tal-azzjoni speċifika. Sinerġiji mal-programmi l-oħra li jippromwovu attivitajiet simili għandhom jiġu riċerkati (Ġustizzja Ċivili, Prevenzjoni u l-Ġlidea kontra l-Kriminalità, Daphne). L-EFFIKAĊJA Sa fejn intlaħqu l-għanijiet tal-programm? Matul il-perjodu meħud inkunsiderazzjoni, il-proporzjon tal-proġetti ffinanzjati meta mqabbla mal-baġit ma kienx sodisfaċenti. Madankollu, din it-tendenza nqalbet fl-2010, minħabba li t-talbiet ta’ finanzjament għal azzjoni rduppjaw meta mqabbla mal-2009. Din l-effikaċja baxxa tal-programm hija kkawżata minn bosta fatturi: nuqqas ta’ għarfien dwar il-programm, perċentwali ta’ intervent meqjus baxx wisq u li jeħtieġ livell ta' kofinanzjament sostanzjali wisq, kumplessità kbira ħafna fl-implimentazzjoni, sors ta' inċertezza legali u dewmien fil-ġestjoni. L-evoluzzjoni pożittiva reċenti tal-għadd ta’ talbiet ta’ finanzjament hija mingħajr dubju r-riżultat ta’ kampanji ta’ informazzjoni li saru fl-2009 u l-2010 mill-Kummissjoni sabiex iżżid l-għarfien dwar il-programm fl-Istati Membri. Din tista’ wkoll tiġi attribwita għal kundizzjonijiet ta' finanzjament aħjar (prefinanzjament li nbidel minn 70% għal 80% u eżiġenza ta' kofinanzjament imnaqqsa minn 30 għal 20% u saħansitra 10% fil-każ partikolari tas-sejħa għall-proposti Ġustizzja elettronika fl-2010). L-introduzzjoni ta’ sistema elettronika ġdida ta’ registrazzjoni u evalwazzjoni tal-proposti onlajn (PRIAMOS) iffaċilitat ħafna l-aċċess għall-programm u ħaffet il-proċedura ta’ evalwazzjoni. EFFIĊJENZA - KOST-EFFETTIVITÀ Ir-riżultati nkisbu b’kost raġonevoli? Matul il-perjodu meħud inkunsiderazzjoni, ġew iffinalizzati 11-il sejħa għal proġetti u ngħataw 155 għotja, jiġifieri medja ta’ 14-il għotja għal kull sejħa għal proġett. Din ir-rata “ta’ effiċjenza” hija baxxa meta mqabbla mal-programmi l-oħra tal-istess daqs. Pereżempju l-programm DAPHNE ffinanzja 43 proġett fl-2009 bil-pubblikazzjoni ta' sejħa waħda biss li tkopri sentejn finanzjarji. Id-differenza fiż-żmien bejn id-deċiżjoni tal-għoti mill-uffiċjal inkarigat u d-dħul fis-seħħ tal-ftehimiet hija twila (medja ta’ 5/6 xhur) meta mqabbla ma’ programmi oħra. Il-medja ta’ għotjiet individwali matul il-perjodu kkonċernat kienet ta’ EUR 380 000 għall-għotjiet għal azzjoni u ta’ EUR 128 000 għall-għotjiet operattivi. Fil-ġejjieni, din il-medja li hija baxxa mhux ħażin, x'aktarx li tiżdied minħabba l-proporzjon ta’ għotjiet li qed tiżdied b'rabta ma' proġetti tal-informatika li jiswew ħafna bil-għan li jitjieb l-iskambju ta' informazzjoni bejn l-Istati Membri. SOSTENIBBILTÀ U IMPATT Liema huma l-effetti fit-tul tal-programm u huma effetti sostenibbli? Il-programm ta’ ġustizzja kriminali huwa reċenti u huwa diffiċli li jitkejjel l-impatt tiegħu fuq terminu twil. Madankollu, dan ippermetta l-implimentazzjoni u t-tisħiħ tal-azzjoni ta’ ċerti atturi ewlenin fil-qasam tal-ġustizzja kriminali Ewropea b'mod partikolari n-Netwerk Ewropew tat-Taħriġ Ġudizzjarju. Ippermetta wkoll li l-Istati Membri jiffinanzjaw parti mill-ispejjeż relatati mal-interkonnessjoni tar-reġistri u l-kondotti biex b'hekk ikun hemm kooperazzjoni fuq terminu itwal. It-tqegħid onlajn tal-portal tal-ġustizzja elettronika u l-isforz kostanti ta’ aġġornament jiffavorixxi u jsaħħaħ il-ħolqien ta’ Żona Ġudizzjarja Ewropea. L-għanijiet, l-atturi u t-tipi ta’ azzjoni ffinanzjati mill-programm ta’ ġustizzja kriminali huma simili ħafna għal dawk tal-programm ta’ Ġustizzja Ċivili[7] u dan jista’ joħloq irduppjar u kompetizzjoni inutli bejn iż-żewġ programmi kif ukoll riskji ta’ trattament inugwali. Ma hemm l-ebda dubju dwar il-fatt li l-eliminazzjoni tat-tielet kolonna se tiffavorixxi viżibbiltà aħjar tal-programm. Issa m’għadux meħtieġ li l-programmi ta’ ġustizzja ċivili u ġustizzja kriminali jkunu separati fi ħdan bażijiet legali separati. L-effetti mixtieqa huma kooperazzjoni ġudizzjarja akbar bejn l-atturi differenti tal-programm. Il-proġetti li jiffavorixxu sħubija bejn mill-inqas żewġ Stati Membri għandhom dan il-għan. Ir-riċerka ta’ sħubija għandha tiġi msaħħa permezz ta’ miżuri attivi min-naħa tal-Kummissjoni, permezz ta’ titjib tal-preżentazzjoni tas-sit tal-internet, tal-aġġornament iktar rapida tiegħu u ta’ pubblikazzjoni regolari ta’ informazzjoni dwar il-programm. KOERENZA Sa fejn il-proġetti ffinanzjati jippermettu lill-Kummissjoni twettaq l-għanijiet tal-politika tagħha dwar il-ġustizzja? Il-Kummissjoni tiżgura li l-proposti li tagħżel ikunu konformi mal-prijoritajiet ippreżentati fil-Programm Annwali ta’ Ħidma. Madankollu, ir-rabta ta’ kull proġett u/jew akkwisti mal-prijorità li għaliha jirċievu appoġġ finanzjarju għadha ma ġietx sistematizzata. It-tkomplija ta’ din l-adegwatezza għandha tiġi raffinata sabiex tippermetti, fost oħrajn, li jiġu definiti aħjar il-prijoritajiet tal-Programmi Annwali ta’ Ħidma futuri u sabiex jiġu evalwati aħjar il-kontributi finanzjarji li jingħatawlhom. Fid-dawl ta’ dan, is-sistema ta’ applikazzjoni u evalwazzjoni onlajn PRIAMOS tista’ tkun utilizzata aħjar bħala għodda statistika, minħabba li tippermetti l-evalwazzjoni tal-livell ta’ tweġiba skont il-prijorità. IL-VALUR MIŻJUD EWROPEW Safejn il-programm u l-proġetti ffinanzjati jippreżentaw valur miżjud meta mqabbel ma’ dak li kieku jien jirriżulta mill-interventi nazzjonali fl-Istati Membri f’dan il-qasam? Il-“ħtieġa tal-Ewropa” fil-qasam tal-ġustizzja kriminali ma kienx evidenti fil-mument meta tfassal l-att bażiku iżda qed ikun iktar apparenti. In-numru ta’ organizzazzjonijiet li jipparteċipaw fil-programm qed jiżdied u l-parteċipazzjoni ta’ NĠOs hija kostanti. Fil-qasam partikolari tal-ġustizzja kriminali, il-kunċett ta’ valur miżjud Ewropew għadu mhux definit u huwa diffiċli li jiġi ddefinit il-livell xieraq ta’ intervent mill-Unjoni Ewropea. Dawn iż-żewġ ideat jeħtieġu dibattitu usa’ bejn il-partijiet differenti li huma involuti. Il-valur miżjud Ewropew huwa parti mill-kriterji tal-għoti tal-proposti iżda l-interpretazzjoni tiegħu mhijiex armonizzata fost il-programmi differenti tal-DĠ Ġustizzja. Pereżempju, il-programmi DAPHNE[8], Drittijiet Fundamentali[9] u Ġustizzja Ċivili jeħtieġu prova ta’ eżistenza attiva f’numru sostanzjali ta’ pajjiżi biex jiksbu għotja operattiva, li mhuwiex il-każ għall-programm dwar il-ġustizzja kriminali. Il-piż tal-valur miżjud Ewropew matul l-evalwazzjoni tal-kriterji tal-għoti huwa baxx (15% tat-total tal-kriterji tal-għoti) u dan jista’ jiżdied. Wieħed mill-kriterji ta’ eliġibbiltà jistipula b'mod speċifiku li l-proposti għandhom jiġu ppreżentati minn minimu ta’ żewġ Stati Membri jew minn minimu ta’ Stat Membru u pajjiż ieħor li jista’ jkun pajjiż fil-proċess ta’ adeżjoni jew pajjiż kandidat. L-idea sottostanti hija li jiġu ffavoriti s-sħubiji, il-kooperazzjoni transkonfinali, l-iskambju tal-prattiċi tajba. Madwar 80% tal-ammonti ffinanzjati huma destinati għal proġetti transnazzjonali. Il-programm jaċċetta wkoll il-proġetti hekk imsejħa nazzjonali taħt ċerti kundizzjonijiet iżda huwa mifhum li kull proġett għandu jkollu dimensjoni Ewropea. KONKLUŻJONIJIET Il-programm dwar il-ġustizzja kriminali pprovda appoġġ għal 155 proġett u 64 kuntratt mill-ħolqien tiegħu fl-2007. L-evalwazzjoni tal-programm tikkonkludi l-ħtieġa li dawn il-finanzjamenti jissuktaw, safejn l-azzjonijiet iffinanzjati jkunu indirizzati għal problemi reali speċifiċi u jikkontribwixxu b'mod pożittiv u kumplimentari għall-miżuri nazzjonali implimentati f'dan il-qasam. Madankollu, din l-evalwazzjoni identifikat bosta punti ta’ dgħufija li għandhom bżonn jiġu ffaċċjati sabiex l-azzjonijiet Ewropej jkunu jistgħu jiksbu riżultati aħjar. L-implimentazzjoni separata tal-ġustizzja ċivili u kriminali u programmi oħra tfisser li dawn ma jisfruttawx kemm jistgħu s-sinerġiji eżistenti u jistgħu wkoll joħolqu duplikazzjonijiet bla bżonn. Il-programm għandu jiġbor, taħt l-għan tal-promozzjoni tal-kooperazzjoni ġudizzjarja, il-miżuri mmirati għall-appoġġ tal-kooperazzjoni ċivili u kriminali sabiex tiġi garantita koordinazzjoni aħjar bejn iż-żewġ oqsma tal-liġi, b’mod speċjali wara d-dħul fis-seħħ tat-Trattat ta' Lisbona f'Diċembru 2009 li jelimina l-istruttura "tal-kolonni". Jistgħu jsiru rabtiet oħra ma' programmi oħra tad-DĠ Ġustizzja u b'mod partikolari l-programmi Daphne u Drittijiet Fundamentali. Mhuwiex ippruvat li l-programm huwa l-aktar strument adattat għall-appoġġ ta’ proġetti li jinkludu x-xiri ta’ tagħmir fid-dawl tal-tal-kondotti. Minħabba l-kost elevat tagħhom u l-karattru nazzjonali tagħhom, dan it-tip ta’ proġett jista’ jiġi kopert b’mod iktar xieraq mill-fondi strutturali. Lista ta’ rakkomandazzjonijiet li jinġabru mill-kummenti ta’ dan ir-rapport tista’ tiġi stabbilita b’dan il-mod. DEFINIZZJONI TAL-PRIJORITAJIET Il-monitoraġġ tal-prijoritajiet annwali se jittejjeb permezz ta' utilizzazzjoni msaħħa tas-sistema ta' reġistrazzjoni u evalwazzjoni tal-applikazzjonijiet onlajn PRIAMOS, li tippermetti l-ikklassifikar tal-proposti skont il-prijorità u l-identifikazzjoni ta' bżonnijiet konkreti fuq il-post. Din id-dejta statistika tista’ tintuża bħala għodda ta’ għajnuna għad-definizzjoni tal-prijoritajiet annwali. IL-VALUR MIŻJUD EWROPEW L-istudju wera l-eżistenza ta’ għadd dejjem jikber ta’ proġetti b’valur miżjud Ewropew fil-qasam tal-ġustizzja kriminali. Madankollu l-kriterju jibqa’ wieħed mill-aktar diffiċli biex jiġi ssodisfat għall-organizzazzjonijiet li jieħdu sehem. L-interpretazzjoni tiegħu mhijiex armonizzata fi ħdan id-DĠ Ġustizzja u l-piż tiegħu, meta mqabbel mal-kriterji ta’ attribuzzjoni l-oħra, huwa baxx (15%). Il-Kummissjoni biħsiebha tinkoraġġixxi dibattitu sabiex tiddefinixxi aħjar dan il-kriterju u kif ukoll il-livell adegwat tal-intervent tiegħu fir-rigward tal-istrumenti ta’ finanzjament nazzjonali. Il-kriterju ta' valur miżjud fuq livell Ewropew jista' jingħata aktar piż fil-proċedura tal-għażla. SIMPLIFIKAZZJONI TAL-PROĊEDURI Sabiex tiżdied l-effettività tal-programm mingħajr ħtieġa ta’ aktar riżorsi umani, il-Kummissjoni biħsiebha tkompli l-armonizzazzjoni u s-simplifikazzjoni tal-linji gwida (aġġornament annwali ta’ gwida prattika indirizzata għall-applikanti), tal-formoli ta’ applikazzjoni għall-għotjiet u tal-kriterji ta’ evalwazzjoni. Il-kalendarji provviżorji tas-sejħiet għandhom ikunu ppubblikati kmieni biżżejjed u l-Kummissjoni għandha tiżgura li l-iskadenzi kollha previsti jkunu rispettati. Għalhekk jaqbel li l-applikanti għall-għotjiet kollha jiġu infurmati fiż-żmien u b’mod ċar dwar il-proċeduri fis-seħħ filwaqt li jingħatalhom biżżejjed żmien sabiex iħejju l-proposta tagħhom. Sabiex jiżdied in-numru ta’ proposti ffinanzjati permezz ta’ sejħa għal proġett, il-Kummissjoni bi ħsiebha tippubblika sejħa waħda għal proġett għal azzjoni kull sentejn. Huwa previst li ma jsirux għotjiet operattivi li l-effettività tagħhom ma tkunx ġietx ippruvata. Sabiex issir ekonomija ta’ skala, il-Kummissjoni se tindirizza l-appoġġ finanzjarju tagħha lejn proġetti ta’ daqs ikbar. Bil-għan li tinkiseb armonizzazzjoni ma’ programmi oħra tad-DĠ Ġustizzja u għall-effettività ta’ ġestjoni, l-esternalizzazzjoni ta’ ċerti karigi se tiġi ppreferuta (eż: l-evalwazzjoni tal-kriterji ta’ attribuzzjoni). PUBBLIĊITÀ U VIŻIBBILTÀ TAL-PROGRAMM Is-sit tal-internet tal-programm għandu jitjieb sabiex tiġi żgurata viżibbiltà aħjar, b’mod partikolari permezz ta’ messaġġi ta’ informazzjoni għall-imsieħba naturali tal-programm (benefiċjarji preċedenti, membri tal-kumitat tal-programm, netwerks attivi, eċċ.). Dan sabiex ir-riżultati tas-sejħiet, is-sejħiet il-ġodda u l-lista ta’ organizzazzjonijiet li jistgħu potenzjalment jissieħbu fil-proġett jiġu ddisseminati aħjar. Għandu jsir sforz adattat fil-( ex: laqgħat ta' informazzjoni, sessjonijiet għat-tweġib ta' domandi eċċ.) għandhom ikunu mmirati lejn l-Istati Membri li mhumiex irrappreżentati biżżejjed fil-programm (CY. DK, IR, LT, SK, S, EE, FI, GR, LU u PL), sabiex isiru jafu aħjar u titjieb il-kwalità tal-proposti. Sabiex jiġi ffavorit l-iżvilupp u t-tisħiħ ta' “soċjetà ċivili tal-liġi kriminali”, dan l-isforz ta’ sensibilizzazzjoni se jiffoka fuq l-NGOs li għandhom rata insuffiċjenti ta’ parteċipazzjoni fil-programm. Rabtiet iktar fil-qrib mal-programmi l-oħra tad-DĠ Ġustizzja se jkunu previsti bil-għan li tiġi żgurata massa kritika aktar sostanzjali u b’dan il-mod viżibbiltà akbar. Tipi oħra ta’ kooperazzjoni permezz ta’ sħubija jew ta’ ġestjoni konġunta se jkunu previsti ma’ entitajiet li għandhom reputazzjoni stabbilita fil-qasam tal-attività, bħall-Kunsill tal-Ewropa, l-OECD, eċċ. [1] ĠU L 58, 24.2.2007, p. 13. [2] Id-Deċiżjoni 2002/630/ĠAI tal-Kunsill (ĠU L 203, 1.8.2002, p. 5). [3] Com(2005)122 Il-Komunikazzjoni mill-Kummissjoni lill-Kunsill u lill-Parlament Ewropew, 6.4.2005 [4] Il-konvenzjonijiet ta’ għotjiet ġew iffirmati s-sena ta' wara l-pubblikazzjoni tas-sejħiet għall-proġett. Id-dati indikati f’dan ir-rapport huma d-dati tal-konklużjoni tal-għotjiet operattivi u għall-azzjonijiet . [5] Komunikazzjoni mill-Kummissjoni (COM(2008) 38 finali, adottata fl-4.2.2008) dwar il-ħolqien ta' Forum biex jiġu diskussi l-linji ta' politika u l-prattika tal-ġustizzja tal-UE. [6] ĠU L 322, 9 ta’ Diċembru 2005, p. 33. [7] Deċiżjoni 1149/2007/KE tal-25/09/2007 ĠU L 257/16 [8] Deċiżjoni 779/2007 tal-20/06/2007 [9] Deċiżjoni L 110/3 tad-19/04/2007